En beklagelse fra sundhedsminister Magnus Heunicke (S) tikkede kort før midnat søndag aften ind i indbakken hos partiernes sundhedsordførere.

»Flere af jer har sikkert læst i Berlingske Tidende her til aften, at de danske sundhedsmyndigheder er blevet kontaktet af sydkoreanske embedsmænd, som har tilbudt at sælge testkit til COVID-19 fra sydkoreanske leverandører. Beklageligvis har de danske sundhedsmyndigheder ikke i tilstrækkelig grad fulgt op på henvendelsen fra de sydkoreanske embedsmænd«, lyder det blandt andet i mailen, som Politiken er i besiddelse af, og som var adresseret ’Følgegruppen for COVID-19’.

Beklagelsen kommer, efter at Berlingske i går kunne fortælle, at både sydkoreanske og danske leverandører løb panden mod en mur, da de forsøgte at sælge tusindvis af corona-testkit til de danske sundhedsmyndigheder. Direktøren for organisationen KOTRA (Korea Trade-Investment Promotion Agency) fortæller i Berlingske, at han fik nej, da han forsøgte at sælge flere danske myndigheder tests fra fire sydkoreanske producenter.

I gårsdagens mail lover sundhedsministeren, at medlemmerne af følgegruppen »snarest muligt« vil få en skriftlig orientering om forløbet samt »en status for det videre forløb, når vi er klogere på, hvilke muligheder der er for køb af testkit fra Sydkorea«.

Indtil søndag aften var regeringens officielle melding, at kun udvalgt sundhedspersonale og folk med alvorlige symptomer skulle testes. Nu lyder meldingen, at alle med mistanke om moderat til svær covid-19 skal testes. Ændringen i strategi foretages på baggrund af anbefalinger fra Verdenssundhedsorganisationen, WHO, som netop opfordrer til at teste flere.

Mandag vil sundhedsministeriet angivelig forsøge at genoptage den tabte kontakt med de sydkoreanske leverandører.

»Ministeriet er ved at afklare det præcise forløb, men mit ministerium har allerede her til aften rakt ud til den sydkoreanske ambassade i København med henblik på i morgen tidlig at genetablere en kontakt om muligt køb af testkit fra de sydkoreanske leverandører«, skriver ministeren.

Netop Sydkorea er et af de lande, der ser ud til at have størst succes med deres håndtering af corona. Siden udbruddet i landet var værst i slutningen af februar, er antallet af nye coronatilfælde er dalet stabilt.

»Fatale fejltagelser«

Meldingen om den kommende orientering falder på et tørt sted for flere sundhedsordfører.

Dansk Folkepartis sundhedsordfører, Liselott Blixt, bad selv tidligere på søndagen ministeren om en forklaring på forløbet. Hun vil også gerne vide, om Danmark har takket nej til andre tilbud, end dem, som Berlingske beskriver:

»Hvem er det, der sidder og siger nej til det her? Har ministeren været vidende om det her, eller er det Søren Brostrøm? Eller er det noget, der slet ikke kommer op i systemet? Jeg synes, det er fatale fejltagelser«, siger hun.

De danske myndigheders har haft en »en zig-zag kurs« i forhold til test, mener hun.